Sag C-124/15

Salutas Pharma GmbH

mod

Hauptzollamt Hannover

(anmodning om præjudiciel afgørelse indgivet af Finanzgericht Hamburg)

»Præjudiciel forelæggelse — den fælles toldtarif — tarifering — kombineret nomenklatur — pos. 3004 — brusetabletter med et calciumindhold på 500 mg — indholdet af et stof pr. anbefalet daglig dosis angivet, som er væsentligt højere end den daglige tilførsel, der anbefales for at bevare den almindelige sundhed og velfærd«

Sammendrag – Domstolens dom (Første Afdeling) af 17. februar 2016

Toldunion — den fælles toldtarif — toldpositioner — fortolkning — forklarende bemærkninger til den kombinerede nomenklatur — de forklarende bemærkninger til kapitel 30 — fortolkning — brusetabletter med et calciumindhold på 500 mg pr. tablet, som anvendes til forebyggelse og behandling af calciummangel og til understøttelse af en særlig terapi til forebyggelse og behandling af osteoporose — maksimal daglig dosis på 1500 mg — tarifering i pos. 3004

(Rådets forordning nr. 2658/87, bilag I)

Den kombinerede nomenklatur i bilag I til forordning nr. 2658/87 om told- og statistiknomenklaturen og Den Fælles Toldtarif i den version, som følger af forordning nr. 1006/2011, skal fortolkes således, at et produkt såsom brusetabletter med et calciumindhold på 500 mg pr. tablet, som anvendes til forebyggelse og behandling af calciummangel og til understøttelse af en særlig terapi til forebyggelse og behandling af osteoporose, og for hvilket der på etiketten for voksne anbefales en maksimal daglig dosis på 1500 mg, tariferes under pos. 3004 i denne nomenklatur.

De forklarende bemærkninger til kapitel 30 i den kombinerede nomenklatur tilsigter således at tydeliggøre kriteriet om »væsentligt højere« i den supplerende bestemmelse 1 ved at fastsætte, at det omfatter en anbefalet daglig dosis, som har et indhold af vitaminer eller mineraler, der er »langt højere, generelt mindst 3 gange højere, end den normale anbefalede daglige tilførsel«.

For det første forholder det sig således, at de pågældende forklarende bemærkninger, der ikke er bindende, fastsætter, at et produkt, hvis anbefalede daglige dosis har et indhold af vitaminer eller mineraler, som er tre gange højere end den anbefalede daglige tilførsel, henhører under dette kapitel, hvis alle andre betingelser ligeledes er opfyldt. Henset til anvendelsen af udtrykket »generelt« i disse bemærkninger gælder det for det andet, at disse ikke udelukker produkter fra kapitel 30 i den kombinerede nomenklatur alene som følge af, at indholdet af vitaminer eller mineraler i deres anbefalede daglige dosis ikke er tre gange højere end den anbefalede daglige tilførsel.

De forklarende bemærkninger til kapitel 30 i den kombinerede nomenklatur kan følgelig ikke fortolkes således, at indholdet af vitaminer eller mineraler i den anbefalede daglige dosis af produkter som udgøres af disse stoffer nødvendigvis skal være tre gange højere end den anbefalede daglige tilførsel for at gøre det muligt at tarifere disse produkter i pos. 3004 i den kombinerede nomenklatur.

Når indholdet af vitaminer, mineraler og essentielle aminosyrer eller fedtsyrer i den anbefalede daglige dosis af et produkt, som har de objektive karakteristika og egenskaber, som er fastlagt i ordlyden af pos. 3004 i den kombinerede nomenklatur, klart overstiger det nødvendige eller anbefalede indhold i almindelige næringsmidler, skal produktet tariferes under denne position.

(jf. præmis 34-37 og 40 samt domskonkl.)